b'\n_START_ARTICLE_\nOlli Tulenheimo\n_START_PARAGRAPH_\nOlli Elias Tulenheimo (vuoteen 1905 Thul\xc3\xa9; 24. helmikuuta 1891 Kangasala - 22. kes\xc3\xa4kuuta 1971 Turku) toimi asianajajana yli 50 vuotta ja kuului Suomen Asianajajaliiton perustajiin.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nTulenheimon is\xc3\xa4 oli Kangasalan urkutehtaan omistaja Bror Axel Thul\xc3\xa9 ja \xc3\xa4iti Minna Fredrika Meurman. Poliitikko, yliopiston rehtori, p\xc3\xa4\xc3\xa4ministeri Antti Tulenheimo (1879\xe2\x80\x931952) oli h\xc3\xa4nen veljens\xc3\xa4, samoin kuin asianajaja, poliitikko Eino Tulenheimo (1885\xe2\x80\x931962) ja insin\xc3\xb6\xc3\xb6ri, urkujenrakentaja Martti Tulenheimo (1883\xe2\x80\x931945). Tulenheimo suoritti oikeustutkinnon 1915, ja h\xc3\xa4net palkattiin 1919 apulaiseksi veljens\xc3\xa4 Einon ja T. M. Kivim\xc3\xa4en lakiasiaintoimistoon Turkuun. Toimisto j\xc3\xa4i Tulenheimon ja Ilmari Katajan hoitoon jo seuraavana vuonna ja laajeni niin, ett\xc3\xa4 se oli 1930-luvulla Suomen suurin alallaan. Tulenheimo ty\xc3\xb6skenteli toimistossa aina kuolemaansa saakka._NEWLINE_Tulenheimo oli 1919 perustamassa Suomen Asianajajaliittoa, jonka hallitukseen h\xc3\xa4net valittiin 1954 ja jonka Turun-osastoa h\xc3\xa4n johti 1953-1963. Tulenheimo toimi asianajoty\xc3\xb6ns\xc3\xa4 ohella pankki- ja vakuutusalalla, muun muassa Vakuutusyhti\xc3\xb6 Sammon hallituksessa ja Turun Suomalaisen S\xc3\xa4\xc3\xa4st\xc3\xb6pankin is\xc3\xa4nnist\xc3\xb6ss\xc3\xa4 ja hallituksessa. Turun Teatterin johtokuntaan Tulenheimo kuului 1920- ja 1930-luvulla, oli kymmenen vuotta teatterin johtokunnan puheenjohtaja ja avusti teatteria taloudellisesti._NEWLINE_Tulenheimon puoliso vuodesta 1934 oli h\xc3\xa4nen lakiasiaintoimistonsa sihteerin\xc3\xa4 ty\xc3\xb6skennellyt Irma Margareta Johnsson. Oikeusneuvos Anja Tulenheimo-Takki (s. 1937) on heid\xc3\xa4n tytt\xc3\xa4rens\xc3\xa4.'